Извори се не слажу око тога да ли је Крас тражио појачање или је сенат једноставно искористио Помпејев повратак у Италију. Било како било, Помпеј је наредио својим легијама да заобиђу Рим и да се директно упуте ка југу како би помогли Красу. Сенат је такође послао појачање под командом „Лукула“, не оног за кога је Апијан погрешно мислио да је Луције Лицин Лукул, командант војних снага које су у то доба учествовале у Трећем Митридатовом рату, већ оног који је био проконзул Македоније, Марка Теренција Варона Лукула, млађег брата Луција Лицина. Са Помпејевим легијама које су надирале са севера, и Лукуловим снагама пристиглим у Брундисиј (данашњи град Бриндизи), Крас је схватио да ако убрзо не угуши устанак, славу ће присвојити војсковође који су стигли као појачање, тако да је притиснуо своје легије како би што пре окончале конфликт.